title: 2013/349/EU: A tagállamok kormányai képviselőinek határozata ( 2013. július 1. ) a Bíróság egy bírájának kinevezéséről

text:
               3.7.2013

               HU

               Az Európai Unió Hivatalos Lapja

               L 184/6

         A TAGÁLLAMOK KORMÁNYAI KÉPVISELŐINEK HATÁROZATA
   (2013. július 1.)
   a Bíróság egy bírájának kinevezéséről
   (2013/349/EU)
   AZ EURÓPAI UNIÓ TAGÁLLAMAI KORMÁNYAINAK KÉPVISELŐI,
   tekintettel az Európai Unióról szóló szerződésre és különösen annak 19. cikkére,
   tekintettel az Európai Unió működéséről szóló szerződésre és különösen annak 253. és 255. cikkére,
   tekintettel az Európai Atomenergia-közösséget létrehozó szerződésre és különösen 106a. cikkének (1) bekezdésére,
   tekintettel Horvátország csatlakozási okmányára és különösen annak 22. cikke (1) bekezdésére,
   mivel:

               (1)

               Horvátország csatlakozási okmánya 22. cikkének (1) bekezdése arról rendelkezik, hogy a 2013. július 1-jétől2015. október 6-ig tartó időszakra ki kell nevezni egy horvát bírót a Bíróságra.

               (2)

               A Bíróság bírájává történő kinevezésre javasolt személy Siniša RODIN.

               (3)

               Az Európai Unió működéséről szóló szerződés 255. cikke által létrehozott bizottság véleményt nyilvánított Siniša RODIN-nak a bírói feladatoknak a Bíróságnál történő ellátására való alkalmasságáról,

         ELFOGADTÁK EZT A HATÁROZATOT:
   1. cikk
   Siniša RODIN-t a Bíróság bírájává nevezik ki a 2013. július 1-jétől2015. október 6-ig tartó időszakra.
   2. cikk
   Ez a határozat 2013. július 1-jén lép hatályba.

      Kelt Brüsszelben, 2013. július 1-jén.

            a Tanács részéről

            az elnök

         L. LINKEVIČIUS


title: A Tanács (EU) 2015/423 határozata ( 2015. március 6. ) a nemzetközi kereskedelemben forgalmazott egyes veszélyes vegyi anyagok növényvédő szerek előzetes tájékoztatáson alapuló jóváhagyási eljárásáról szóló rotterdami egyezmény III. melléklete módosításának tekintetében a Rotterdami Egyezmény Feleinek Konferenciája hetedik ülésén az Európai Unió nevében képviselendő álláspont meghatározásáról

text:
               13.3.2015

               HU

               Az Európai Unió Hivatalos Lapja

               L 68/48

         A TANÁCS (EU) 2015/423 HATÁROZATA
   (2015. március 6.)
   a nemzetközi kereskedelemben forgalmazott egyes veszélyes vegyi anyagok növényvédő szerek előzetes tájékoztatáson alapuló jóváhagyási eljárásáról szóló rotterdami egyezmény III. melléklete módosításának tekintetében a Rotterdami Egyezmény Feleinek Konferenciája hetedik ülésén az Európai Unió nevében képviselendő álláspont meghatározásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikkére és 207. cikkére, összefüggésben 218. cikkének (9) bekezdésével,
   tekintettel az Európai Bizottság javaslatára,
   mivel:

               (1)

               A 2006/730/EK tanácsi határozattal (1) az Unió jóváhagyta a nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról szóló Rotterdami Egyezményt (a továbbiakban: a Rotterdami Egyezmény).

               (2)

               A Rotterdami Egyezményt a 649/2012/EU európai parlamenti és tanácsi rendelet (2) hajtotta végre az Unió jogában.

               (3)

               Annak biztosítása érdekében, hogy az importáló országok részesülhessenek a Rotterdami Egyezmény nyújtotta védelemben, szükséges és helyénvaló támogatni a Vegyianyag-felülvizsgáló Bizottság által megfogalmazott, a következő anyagoknak a Rotterdami Egyezmény III. mellékletébe történő felvételére irányuló ajánlást: krizotil-azbeszt, metamidofosz, triklórfon, fention (640 g hatóanyag/l vagy annál nagyobb arányú igen kis mennyiségű anyagot tartalmazó készítmények), valamint olyan folyékony készítmények (emulgeálható koncentrátumok és oldható koncentrátumok), amelyek 276 g/l vagy ennél nagyobb koncentrációban tartalmaznak parakvát-dikloridot, ami 200 g/l vagy ennél nagyobb parakvátion-koncentrációnak felel meg. Ezek a vegyi anyagok már most is tilalom vagy szigorú korlátozás alá esnek az Unióban, következésképpen olyan kiviteli előírások vonatkoznak rájuk, amelyek túlmutatnak a Rotterdami Egyezményben előírt követelményeken.

               (4)

               A Rotterdami Egyezmény felei konferenciájának hetedik ülése előreláthatólag határozni fog a III. melléklet javasolt módosításáról. Célszerű, hogy az Unió támogassa ezeket a módosításokat.

         ELFOGADTA EZT A HATÁROZATOT:
   1. cikk
   A Rotterdami Egyezmény felei konferenciájának hetedik ülésén az Európai Unió által képviselendő álláspont az, hogy az Unió támogatja a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezmény (3) III. mellékletének a következő anyagok felvételét célzó módosításainak elfogadását: krizotil-azbeszt, metamidofosz, triklórfon, fention (640 g hatóanyag/l vagy annál nagyobb arányú igen kis mennyiségű anyagot tartalmazó készítmények), valamint olyan folyékony készítmények (emulgeálható koncentrátumok és oldható koncentrátumok), amelyek 276 g/l vagy ennél nagyobb koncentrációban tartalmaznak parakvát-dikloridot, ami 200 g/l vagy ennél nagyobb parakvátion-koncentrációnak felel meg.
   2. cikk
   Ez a határozat az elfogadásának napján lép hatályba.

      Kelt Brüsszelben, 2015. március 6-án.

            a Tanács részéről

            az elnök

         K. GERHARDS

      (1)  A Tanács 2006/730/EK határozata (2006. szeptember 25.) a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezménynek az Európai Közösség részéről történő megkötéséről (HL L 299., 2006.10.28., 23. o.).

      (2)  Az Európai Parlament és a Tanács 649/2012/EU rendelete (2012. július 4.) a veszélyes vegyi anyagok kiviteléről és behozataláról (HL L 201., 2012.7.27., 60. o.).

      (3)  HL L 63., 2003.3.6., 29. o.


title: 2004/780/EK, Euratom: A Tanács határozata (2004. november 19.) az Európai Közösségek Bizottsága elnökének és tagjainak kinevezéséről

text:
               20.11.2004

               HU

               Az Európai Unió Hivatalos Lapja

               L 344/33

      A TANÁCS HATÁROZATA

   (2004. november 19.)
   az Európai Közösségek Bizottsága elnökének és tagjainak kinevezéséről
   (2004/780/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 213. cikke (1) bekezdésére, valamint a 214. cikke (2) bekezdésének harmadik albekezdésére,
   tekintettel az Európai Atomenergia-közösséget létrehozó szerződésre és különösen annak 126. cikke (1) bekezdésére, valamint a 127. cikke (2) bekezdésének harmadik albekezdésére,
   mivel:

               (1)

               Kinevezésének időpontjától a 2009. október 31-ig terjedő időtartamra új, minden tagállam egy képviselőjéből álló Bizottságot kell kinevezni.

               (2)

               Az állam-, illetve kormányfői szinten ülésező Tanács 2004. június 29-én José Manuel DURÃO BARROSO-t jelölte ki azon személynek, akit a Bizottság elnökévé kíván kinevezni (1).

               (3)

               Az Európai Parlament 2004. július 22-i állásfoglalásával e jelölést jóváhagyta.

               (4)

               A Tanács a 2004/753/EK, Euratom határozatával (2), amely hatályon kívül helyezi és felváltja a 2004/642/EK, Euratom határozatot (3), és a Bizottság kijelölt elnökével közös megegyezéssel elfogadta azon további személyek listáját, akiket a Bizottság tagjaivá kíván kinevezni.

               (5)

               Az Európai Parlament 2004. november 18-i szavazatával jóváhagyta a Bizottság, mint biztosi kollégium elnökét és többi tagját.

               (6)

               Ezért ki kell nevezni az Európai Közösségek Bizottságának elnökét és többi tagját.

               (7)

               Az Európai Alkotmány létrehozásáról szóló szerződés hatálybalépése a Bizottság azon tagja megbízatásának lejártát eredményezi, aki ugyanolyan állampolgársággal rendelkezik, mint az Európai Unió jövőbeni külügyminisztere, aki a Bizottság alelnöke lesz,

         A KÖVETKEZŐKÉPPEN HATÁROZOTT:
   Első cikk
   A 2004. november 22. és 2009. október 31. közötti időtartamra az Európai Közösségek Bizottságába a következő személyeket nevezik ki:

               —

               elnökként:

                           —

                           José Manuel DURÃO BARROSO

               —

               tagként:

                           —

                           Joaquín ALMUNIA AMANN úr

                           —

                           Jacques BARROT úr

                           —

                           Joe BORG úr

                           —

                           Stavros DIMAS úr

                           —

                           Benita FERRERO-WALDNER úrnő

                           —

                           Ján FIGEĽ úr

                           —

                           Mariann FISCHER BOEL úrnő

                           —

                           Franco FRATTINI úr

                           —

                           Dalia GRYBAUSKAITĖ úrnő

                           —

                           Danuta HÜBNER úrnő

                           —

                           Siim KALLAS úr

                           —

                           László KOVÁCS úr

                           —

                           Neelie KROES úrnő

                           —

                           Markos KYPRIANOU úr

                           —

                           Peter MANDELSON úr

                           —

                           Charlie McCREEVY úr

                           —

                           Louis MICHEL úr

                           —

                           Andris PIEBALGS úr

                           —

                           Janez POTOČNIK úr

                           —

                           Viviane REDING úrnő

                           —

                           Olli REHN úr

                           —

                           Vladimír ŠPIDLA úr

                           —

                           Günter VERHEUGEN úr

                           —

                           Margot WALLSTRÖM úrnő.

         2. cikk
   Ez a határozat 2004. november 22-én lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2004. november 19-én.

            a Tanács részéről

            az elnök

         J. P. H. DONNER

      (1)  HL L 236., 2004.7.7., 15. o.

      (2)  HL L 333., 2004.11.9., 12. o.

      (3)  HL L 294., 2004.9.17., 30. o.


title: 2011/458/EU: A Tanács határozata ( 2011. július 19. ) az Európai Uniónak az EGT Vegyes Bizottságban az EGT-megállapodás XIII. mellékletének (Közlekedés) módosításával kapcsolatosan képviselendő álláspontjáról

text:
               26.7.2011

               HU

               Az Európai Unió Hivatalos Lapja

               L 194/4

         A TANÁCS HATÁROZATA
   (2011. július 19.)
   az Európai Uniónak az EGT Vegyes Bizottságban az EGT-megállapodás XIII. mellékletének (Közlekedés) módosításával kapcsolatosan képviselendő álláspontjáról
   (2011/458/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére és 218. cikke (9) bekezdésére,
   tekintettel az Európai Bizottság javaslatára,
   mivel:

               (1)

               Az Európai Gazdasági Térségről szóló megállapodás (1) (a továbbiakban: az EGT-megállapodás) XIII. melléklete tartalmazza a közlekedésre vonatkozó rendelkezéseket és szabályokat.

               (2)

               A légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet (2) bele kell foglalni a megállapodásba.

               (3)

               Az 1008/2008/EK rendelet hatályon kívül helyezte a jelenleg az EGT-megállapodásba foglalt, a légifuvarozók engedélyezéséről szóló, 1992. július 23-i 2407/92/EGK (3), a közösségi légifuvarozók Közösségen belüli légi útvonalakhoz jutásáról szóló, 1992. július 23-i 2408/92/EGK (4) és a légi szolgáltatások vitel- és tarifadíjairól szóló, 1992. július 23-i 2409/92/EGK (5) tanácsi rendeletet.

               (4)

               Következésképpen az EGT-megállapodás XIII. mellékletét ennek megfelelően módosítani kell.

               (5)

               Az Unió az EGT Vegyes Bizottságban képviselendő álláspontjának a mellékelt határozattervezeten kell alapulnia,

         ELFOGADTA EZT A HATÁROZATOT:
   1. cikk
   Az Európai Uniónak az EGT Vegyes Bizottságban az EGT-megállapodás XIII. mellékletének tervezett módosításával kapcsolatosan képviselendő álláspontjának e határozathoz mellékelt EGT vegyes bizottsági határozattervezeten kell alapulnia.
   2. cikk
   Ez a határozat elfogadásának napján lép hatályba.

      Kelt Brüsszelben, 2011. július 19-én.

            a Tanács részéről

            az elnök

         M. SAWICKI

      (1)  HL L 1., 1994.1.3., 3. o.

      (2)  HL L 293., 2008.10.31., 3. o.

      (3)  HL L 240., 1992.8.24., 1. o.

      (4)  HL L 240., 1992.8.24., 8. o.

      (5)  HL L 240., 1992.8.24., 15. o.

      TERVEZET
      AZ EGT VEGYES BIZOTTSÁG …/2011 HATÁROZATA
      (…)
      az Európai Gazdasági Térségről szóló megállapodás XIII. mellékletének (Közlekedés) módosításáról
      AZ EGT VEGYES BIZOTTSÁG,
      tekintettel az Európai Gazdasági Térségről szóló megállapodás kiigazításáról szóló jegyzőkönyvvel módosított, az Európai Gazdasági Térségről szóló megállapodásra (a továbbiakban: a megállapodás) és különösen annak 98. cikkére,
      mivel:

                  (1)

                  A megállapodás XIII. mellékletét a …-i …/… EGT vegyes bizottsági határozat (1) módosította.

                  (2)

                  A légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet (2) bele kell foglalni a megállapodásba.

                  (3)

                  Az 1008/2008/EK rendelet hatályon kívül helyezte a jelenleg a megállapodásba foglalt, a légifuvarozók engedélyezéséről szóló, 1992. július 23-i 2407/92/EGK (3), a közösségi légifuvarozók Közösségen belüli légi útvonalakhoz jutásáról szóló, 1992. július 23-i 2408/92/EGK (4) és a légi szolgáltatások vitel- és tarifadíjairól szóló, 1992. július 23-i 2409/92/EGK (5) tanácsi rendeletet.

                  (4)

                  A megállapodás XIII. mellékletét ennek megfelelően módosítani kell,

            ELFOGADTA EZT A HATÁROZATOT:
      1. cikk
      A megállapodás XIII. melléklete a következőképpen módosul:

                  1.

                  A 64a. pont helyébe a következő szöveg lép:

                              „64a

                                 32008 R 1008: az Európai Parlament és a Tanács 2008. szeptember 24-i 1008/2008/EK rendelete a Közösségben a légi járatok működtetésére vonatkozó közös szabályokról (HL L 293., 2008.10.31., 3. o.).
                              A rendelet rendelkezéseit e megállapodás alkalmazásában a következő kiigazításokkal kell értelmezni:

                                          a)

                                          A 4. cikk f) pontjában a », kivéve, ha erre harmadik országgal kötött olyan megállapodás vonatkozik, amelyben a Közösség részes fél« szöveg helyébe a következő szöveg lép:
                                          »Az EGT egészére kiterjedő joghatással bíró működési engedélyek azonban kiadhatók az e követelmény alól harmadik országgal kötött olyan megállapodásban biztosított mentesség alapján, amelyben a Közösség vagy egy vagy több EFTA-állam részes fél, feltéve, hogy az EGT Vegyes Bizottság erről rendelkező határozatot hoz.«

                                          b)

                                          A 16. cikk (9) bekezdésének második albekezdése a következő szöveggel egészül ki:
                                          », vagy izlandi vagy Norvégia négy legészakibb megyéjében található regionális repülőteret szolgál ki.« ”

                  2.

                  A 65. pont szövegét el kell hagyni.

                  3.

                  A 66b. pont szövegét el kell hagyni.

            2. cikk
      Az 1008/2008/EK rendeletnek az Európai Unió Hivatalos Lapja EGT-kiegészítésében közzéteendő izlandi és norvég nyelvű szövege hiteles.
      3. cikk
      Ez a határozat …-án/-én lép hatályba, feltéve, hogy az EGT Vegyes Bizottság a megállapodás 103. cikkének (1) bekezdésében előírt összes bejelentést megkapta (6).
      4. cikk
      Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

         Kelt …,

               az EGT Vegyes Bizottság részéről

               az elnök

               az EGT Vegyes Bizottság titkárai

         (1)  HL L …

         (2)  HL L 293., 2008.10.31., 3. o.

         (3)  HL L 240., 1992.8.24., 1. o.

         (4)  HL L 240., 1992.8.24., 8. o.

         (5)  HL L 240., 1992.8.24., 15. o.

         (6)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: A Tanács (EU) 2016/1973 határozata (2016. november 8.) az Európai Unió 2016-os pénzügyi évre vonatkozó 5. sz. költségvetés-módosítási tervezetéről szóló tanácsi álláspont elfogadásáról

text:
               11.11.2016

               HU

               Az Európai Unió Hivatalos Lapja

               L 304/6

         A TANÁCS (EU) 2016/1973 HATÁROZATA
   (2016. november 8.)
   az Európai Unió 2016-os pénzügyi évre vonatkozó 5. sz. költségvetés-módosítási tervezetéről szóló tanácsi álláspont elfogadásáról
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződéssel és különösen annak 106a. cikkével együtt értelmezett, az Európai Unió működéséről szóló szerződésre és különösen annak 314. cikkére,
   tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (1) és különösen annak 41. cikkére,
   mivel:

               —

               2015. november 25-én sor került az Unió 2016-os pénzügyi évre vonatkozó költségvetésének végleges elfogadására (2).

               —

               a Bizottság 2016. október 7-én benyújtotta a 2016-os pénzügyi év általános költségvetésére vonatkozó 5. sz. költségvetés-módosítási tervezetre irányuló javaslatát,

               —

               az államkincstárral kapcsolatos igények fedezése érdekében haladéktalanul el kell fogadni a 2016. évi általános költségvetés 5. sz. költségvetés-módosítási tervezetét. Ezért indokolt a Tanács eljárási szabályzata 3. cikkének (3) bekezdésével összhangban lerövidíteni a nemzeti parlamentek tájékoztatására vonatkozóan az (1.) jegyzőkönyv 4. cikkében meghatározott nyolchetes időtartamot.

         A KÖVETKEZŐKÉPPEN HATÁROZOTT:
   Egyetlen cikk
   A Tanács 2016. november 8-án elfogadta az Európai Unió 2016-os pénzügyi évre vonatkozó 5. sz. költségvetés-módosítási tervezetéről szóló álláspontját.
   A teljes szöveg megtekinthető a Tanács honlapján és letölthető onnan: http://www.consilium.europa.eu/

      Kelt Brüsszelben, 2016. november 8-án.

            a Tanács részéről

            az elnök

         P. KAŽIMÍR

      (1)  HL L 298., 2012.10.26., 1. o.

      (2)  HL L 48., 2016.2.24., 1. o.


title: 2006/827/EK: Az Európai Parlament határozata ( 2006. április 27. ) a Rasszizmus és Idegengyűlölet Európai Megfigyelőközpontja 2004-es pénzügyi évre szóló általános költségvetésének végrehajtására vonatkozó elszámolás lezárásáról

text:
               6.12.2006

               HU

               Az Európai Unió Hivatalos Lapja

               L 340/81

         AZ EURÓPAI PARLAMENT HATÁROZATA
   (2006. április 27.)
   a Rasszizmus és Idegengyűlölet Európai Megfigyelőközpontja 2004-es pénzügyi évre szóló általános költségvetésének végrehajtására vonatkozó elszámolás lezárásáról
   (2006/827/EK)
   AZ EURÓPAI PARLAMENT,

               —

               tekintettel a Rasszizmus és Idegengyűlölet Európai Megfigyelőközpontja 2004-es pénzügyi évre vonatkozó végső elszámolásaira (1),

               —

               tekintettel a Számvevőszéknek a Rasszizmus és Idegengyűlölet Európai Megfigyelőközpontja 2004-es pénzügyi évre vonatkozó elszámolásáról szóló jelentésére, a Központ válaszaival együtt (2),

               —

               tekintettel a Tanács 2006. március 14-i ajánlására (5972/2006 – C6-0093/2006),

               —

               tekintettel az EK-Szerződésre, és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3), és különösen annak 185. cikkére,

               —

               tekintettel a Rasszizmus és Idegengyűlölet Európai Megfigyelőközpontja létrehozásáról szóló, 1997. június 2-i 1035/97/EK tanácsi rendeletre (4), és különösen annak 12a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre (5), és különösen annak 94. cikkére,

               —

               tekintettel eljárási szabályzata 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére, valamint az Állampolgári Jogi, Bel- és Igazságügyi Bizottság véleményére (A6-0096/2006),

               1.

               tudomásul veszi a Rasszizmus és Idegengyűlölet Európai Megfigyelőközpontja 2004-es és 2003-as pénzügyi évre vonatkozó elszámolásának alábbi adatait:
               A 2004-es és 2003-as pénzügyi év eredménykimutatása

                           (1000 EUR-ban)

                           2004

                           2003

                           Bevételek

                           Közösségi támogatás

                           5 675

                           7 318

                           Egyéb bevételek

                           421

                           374

                           Vegyes bevételek

                           35

                           Pénzügyi bevétel

                           21

                           1

                           PHARE támogatás

                           82

                           676

                              Összes bevétel (a)

                              6 234

                              8 369

                           Kiadások

                           Személyi juttatások – a költségvetés I. címe

                           Kifizetések

                           2 645

                           2 618

                           Átvitt előirányzatok

                           85

                           64

                           Működési kiadások – a költségvetés II. címe

                           Kifizetések

                           447

                           412

                           Átvitt előirányzatok

                           37

                           51

                           Tevékenységi kiadások – a költségvetés III. címe

                           Kifizetések

                           2 352

                           1 678

                           Átvitt előirányzatok

                           745

                           1 162

                           Célhoz kötött bevételek (Phare és egyéb)

                           Kifizetések

                           7

                           377

                           Átvitt előirányzatok

                           0

                           694

                              Összes kiadás (b)

                              6 318

                              7 055

                              A pénzügyi év eredménye (a-b)

                              - 84

                              1 334

                           Az előző pénzügyi évről áthozott egyenleg

                           98

                           -1 579

                           Átvitt és törölt előirányzatok

                           241

                           301

                           Az előző évben fel nem használt újrafelhasználható összegek

                           0

                           38

                           Értékcsökkenési leírás

                           - 23

                           0

                           Árfolyam-különbözet

                           - 1

                           5

                           Visszatérítés a Bizottságnak

                           0

                              A pénzügyi év egyenlege

                              231

                              98

                              Megjegyzés: Az összegekben a kerekítés miatt eltérések fordulhatnak elő.

               2.

               jóváhagyja a Rasszizmus és Idegengyűlölet Európai Megfigyelőközpontja 2004-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezen határozatot a Rasszizmus és Idegengyűlölet Európai Megfigyelőközpontja igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételről (L sorozat).

            az elnök

         Josep BORRELL FONTELLES

            a főtitkár

         Julian PRIESTLEY

      (1)  HL C 269., 2005.10.28., 48. o.

      (2)  HL C 332., 2005.12.28., 97. o.

      (3)  HL L 248., 2002.9.16., 1. o.

      (4)  HL L 151., 1997.6.10., 1. o. Az 1652/2003/EK rendelettel (HL L 245., 2003.9.29., 33. o.) módosított rendelet.

      (5)  HL L 357., 2002.12.31., 72. o. Az 1261/2005/EK, Euratom rendelettel (HL L 201., 2005.8.2., 3. o.) módosított rendelet.
    ---documentbreak---

               6.12.2006

               HU

               Az Európai Unió Hivatalos Lapja

               L 340/83

         AZ EURÓPAI PARLAMENT ÁLLÁSFOGLALÁSA
   a Rasszizmus és Idegengyűlölet Európai Megfigyelőközpontja 2004-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel a Rasszizmus és Idegengyűlölet Európai Megfigyelőközpontja 2004-es pénzügyi évre vonatkozó végső elszámolásaira (1),

               —

               tekintettel a Számvevőszéknek a Rasszizmus és Idegengyűlölet Európai Megfigyelőközpontja 2004-es pénzügyi évre vonatkozó elszámolásáról szóló jelentésére, a Központ válaszaival együtt (2),

               —

               tekintettel a Tanács 2006. március 14-i ajánlására (5972/2006 – C6-0093/2006),

               —

               tekintettel az EK-Szerződésre, és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3), és különösen annak 185. cikkére,

               —

               tekintettel a Rasszizmus és Idegengyűlölet Európai Megfigyelőközpontja létrehozásáról szóló, 1997. június 2-i 1035/97/EK tanácsi rendeletre (4), és különösen annak 12a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre (5), és különösen annak 94. cikkére,

               —

               tekintettel eljárási szabályzata 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére, valamint az Állampolgári Jogi, Bel- és Igazságügyi Bizottság véleményére (A6-0096/2006),

               A.

               mivel a Számvevőszék kijelentette, hogy kellő mértékben megbizonyosodott a 2004. december 31-én zárt pénzügyi év éves beszámolójának megbízhatóságáról, valamint arról, hogy – a szerződések odaítélése terén tapasztalt szabálytalanságoktól eltekintve – az alapjául szolgáló ügyletek egészében véve jogszerűek és szabályszerűek,

               B.

               mivel a Számvevőszék kijelenti, hogy valamennyi ügynökségtől megfelelő garanciákat kapott, kivéve az Európai Újjáépítési Ügynökség, az Európai Szakképzés-fejlesztési Központ, az Európai Képzési Alapítvány, a Rasszizmus és Idegengyűlölet Európai Megfigyelőközpontja és az Európai Élelmiszer-biztonsági Hatóság 2004-es pénzügyi évre vonatkozó előre meghatározott célra előirányzott tartalékait,

               1.

               emlékeztet arra, hogy a költségvetési rendelet 185. cikke szerint a Parlament adja meg a mentesítést a Közösség által létrehozott, jogi személyiséggel rendelkező szervek számára, amelyek támogatásokat kapnak a költségvetés terhére; rámutat azonban, hogy e szervek közül nem mindegyiket finanszírozzák teljes mértékben vagy csupán részlegesen a költségvetés terhére nyújtott támogatásokból; hangsúlyozza, hogy a mentesítési határozat e szervek költségvetési és költségvetésen kívüli finanszírozására is vonatkozik; elfogadhatatlannak tartja, hogy az Unió által létrehozott szervek némelyikének el kell számolnia a költségvetésen kívüli forrásokból kapott bevétel elköltésével, míg más szerveknek, amelyek nem részesülnek költségvetési támogatásban, nem kell elszámolniuk; megerősíti azt az elvet, amelynek értelmében a Parlament általi mentesítés a Közösség valamennyi ügynökségére vonatkozik – függetlenül attól, hogy azok részesülnek-e támogatásban vagy nem – még abban az esetben is, ha alapszabályzatuk alapján egy másik mentesítő hatóság is közreműködik; úgy véli, hogy felül kell vizsgálni valamennyi olyan szöveget, amely ütközik ezen elvvel;

               2.

               rendkívül értékesnek tartja a Számvevőszék jelentésének 1. táblázatát, amelyet először a 2003-as mentesítési eljárás során vezettek be, és amely összefoglalja a Központ hatásköreit, feladatköreit, irányítását, forrásait, tevékenységeit és az általa nyújtott szolgáltatásokat; megállapítja, hogy az 1. táblázatban található információkat a Központ szolgáltatta; arra kéri a Számvevőszéket, hogy ellenőrizze az 1. táblázat tartalmát;

               3.

               kitart amellett, hogy az ügynökségeknek a pénz megfelelő elköltése mellett a pénz lehető leghatékonyabb és legeredményesebb elköltésére is törekedniük kell; felhívja a Számvevőszéket, hogy vizsgálja meg annak lehetőségét, hogy az ügynökségekről szóló éves különjelentésébe felvegye a teljesítmény és a kitűzött célok elérésének értékelését; e tekintetben és a 2003. évi mentesítésről szóló állásfoglalásaival összhangban ragaszkodik a következő szempontok figyelembevételéhez: a lehetőségekhez mérten a különböző ügynökségek részéről el kell kerülni a feladatok megkettőzését, és egyértelművé kell tenni a nyilvánossággal folytatott kommunikációban az átláthatóság érvényesítésének javítására irányuló intézkedéseket, valamint a toborzás, a képzés és a felelősségek meghatározása valamennyi szintjén a nemek közötti pozitív fellépésre irányuló közösségi intézkedéseket;

               4.

               megállapítja, hogy a Közösség ügynökségei nem mindig rendelkeznek jó hírnévvel és sajtónyilvánossággal, és hogy sokan közülük nem érdemelnének ennyire rossz hírnevet, megállapítja továbbá, hogy erre fel kell hívni az uniós polgárok figyelmét, és ahányszor csak szükséges a megfelelő eszközökkel igazolni kell ezen ügynökségek létjogosultságát és az általuk elért eredményeket; kéri a Bizottságot, hogy tegyen lépéseket ennek érdekében az általa szükségesnek ítélt eszközök felhasználásával;

               5.

               megállapítja, hogy az Európai Unió 2004-es bővítése jelentős hatást gyakorolt a Közösség ügynökségeinek szerkezetére és működésük módjára, és számos ügynökség ezt jelzi is tevékenységéről szóló jelentésében, különösen azt, hogy megnövekedett adminisztrátorainak létszáma; kéri a Bizottságot, hogy elemezze a felmerült, illetve feltételezett nehézségeket, és tegyen javaslatot a szükséges szabályozási módosításokra;

               6.

               megjegyzi, hogy a Bizottság elkötelezte magát amellett, hogy formai szempontból összehangolja főigazgatóságainak saját tevékenységeikről szóló jelentéseit; kéri, hogy hasonló módon gondolják végig a Közösségek ügynökségei tevékenységeiről szóló jelentéseket, amelyek tartalma óriási különbségeket mutat; kéri a Bizottságot, hogy határozza meg a Közösségek ügynökségei számára, hogy a tevékenységeikre vonatkozóan milyen információkat és mutatókat kell feltétlenül szerepeltetniük;

               7.

               örömmel állapítja meg, hogy a Számvevőszék kellő mértékben megbizonyosodott a 2004. december 31-én zárt pénzügyi év éves beszámolójának megbízhatóságáról, valamint arról, hogy az alapjául szolgáló ügyletek egészében véve jogszerűek és szabályszerűek;

               8.

               aggodalmát fejezi ki a törölt átvitelek magas száma kapcsán, különösen, ami az I. címet (alkalmazottakkal kapcsolatos kiadások) illeti;

               9.

               örömmel veszi tudomásul, hogy az átvitt összegek szintje jelentős mértékben csökkent; üdvözli a Központ arra vonatkozó ígéreteit, hogy intézkedéseket tesz az átvitt összegek szintjének további csökkentésére; arra ösztönzi a Központot, hogy a törölt előirányzatok magas hányadának csökkentése érdekében javítsa az átvitt összegek megállapításával kapcsolatos eljárást;

               10.

               örömmel veszi tudomásul a Központ arra vonatkozó jótállását, hogy a belső ellenőrzési szabványok kockázatelemzését és az előzetes ellenőrző listáinak felülvizsgálatát elvégezték;

               11.

               aggodalmát fejezi ki a Számvevőszék által a szerződések pályáztatásával és odaítélésével kapcsolatos eljárásban feltárt szabálytalanságok miatt; sürgeti a Központot, hogy a hasonló szabálytalanságok jövőbeli előfordulásának elkerülésére gondoskodjon az említett eljárások javításáról;

               12.

               felhívja a Bizottságot, hogy segítse az ügynökségeket az elkövetkező évre meghatározott munkaterv lehető legszorosabb követésében, a tevékenységek megfelelő tervezésének és végrehajtásának lehetővé tételében, és különösen a munkaterhelés jelentős, utolsó pillanatban történő megváltoztatásainak elkerülésében;

               13.

               felkéri a Bizottságot, hogy az ügynökségek közötti együttműködést tegye hatékonyabbá a munkák megkettőzésének elkerülése és a hiányosságok orvoslása révén, különösen az olyan közös területeken, mint a képzés, a közösségi politikák általános végrehajtása, a legújabb vezetési rendszerek alkalmazása és a költségvetéssel való hatékony és eredményes gazdálkodás.

      (1)  HL C 269., 2005.10.28., 48. o.

      (2)  HL C 332., 2005.12.28., 97. o.

      (3)  HL L 248., 2002.9.16., 1. o.

      (4)  HL L 151., 1997.6.10., 1. o. Az 1652/2003/EK rendelettel (HL L 245., 2003.9.29., 33. o.) módosított rendelet.

      (5)  HL L 357., 2002.12.31., 72. o. Az 1261/2005/EK, Euratom rendelettel (HL L 201., 2005.8.2., 3. o.) módosított rendelet.


title: 2012/413/EU: A Bizottság határozata ( 2012. július 19. ) az üzemi és kereskedelmi szabályzatok és az iránymutatások kidolgozásához szükséges éves prioritási listák 2013-ra történő létrehozásáról  EGT-vonatkozású szöveg

text:
               20.7.2012

               HU

               Az Európai Unió Hivatalos Lapja

               L 192/32

         A BIZOTTSÁG HATÁROZATA
   (2012. július 19.)
   az üzemi és kereskedelmi szabályzatok és az iránymutatások kidolgozásához szükséges éves prioritási listák 2013-ra történő létrehozásáról
   (EGT-vonatkozású szöveg)
   (2012/413/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a villamos energia határokon keresztül történő kereskedelme esetén alkalmazandó hálózati hozzáférési feltételekről és az 1228/2003/EK rendelet hatályon kívül helyezéséről szóló, 2009. július 13-i 714/2009/EK európai parlamenti és tanácsi rendeletre (1) és a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendeletre (2),
   mivel:

               (1)

               A 2009-ben elfogadott harmadik irányelv- és rendeletcsomag (továbbiakban: a harmadik csomag) 2011. március 3-án lépett hatályba. Ezzel együtt életbe lépett az Európa-szerte kötelező üzemi és kereskedelmi szabályzatok új rendszere.

               (2)

               A kötelező erejű európai üzemi és kereskedelmi szabályzatok megvalósítása felé tett első lépésként az Európai Bizottságnak – a 714/2009/EK rendelet (a villamos energiáról szóló rendelet) 6. cikkének (1) bekezdésével és a 715/2009/EK rendelet (a földgázról szóló rendelet) 6. cikkének (1) bekezdésével összhangban – éves prioritási listát kell összeállítania azokról a területekről, amelyekre ki kell terjednie az üzemi és kereskedelmi szabályzatok kidolgozásának. A prioritások meghatározása során az Európai Bizottságnak konzultálnia kell az Energiaszabályozók Együttműködési Ügynökségével (ACER), az Átvitelirendszer-üzemeltetők Európai Hálózatával (ENTSO) és más érdekelt felekkel. Ez a határozat rögzíti a Bizottság által a nyilvános konzultációk eredményeképpen meghatározott prioritásokat.

               (3)

               Az Európai Tanács 2011. február 4-én célként tűzte ki a villamos energia és a gáz belső piacának 2014-re történő megvalósítását. A harmadik csomag fontos szerepet játszik ennek a célkitűzésnek az elérésében. Azonban további erőfeszítésekre is szükség van ahhoz, hogy a gáz és a villamos energia szabadon áramoljon Európában. A harmadik csomagban előírt üzemi és kereskedelmi szabályzatok, illetve iránymutatások tartalmazzák az ennek megvalósítását célzó szabályokat.

               (4)

               Az erőforrások tervezése szempontjából fontos évente meghatározni az üzemi és kereskedelmi szabályzatok és az iránymutatások kidolgozásának kulcsterületeit. Az első alkalommal fontosnak minősített területek esetében fel kell térképezni, hogy milyen mértékű harmonizációra van szükség. Az üzemi és kereskedelmi szabályzatokkal és az iránymutatásokkal kapcsolatos munka folytatódni fog és be fog fejeződni mindazokon a kulcsfontosságú területeken, ahol már folyamatban van.

               (5)

               A villamos energiáról, illetve a földgázról szóló rendelet 6. cikkének (1) bekezdésében előírt nyilvános konzultációra 2012. március 8. és április 16. között került sor. A Bizottság 18 visszajelzést kapott (3), többek között egy önkormányzattól, valamint a földgázpiaci és a villamosenergia-piaci ENTSO-tól. A többi észrevétel főleg az európai energiapiaci érdekszervezetektől érkezett, de több vállalat is részt vett a nyilvános konzultációban.

               (6)

               A nyilvános konzultáció során a következő általános észrevételek körvonalazódtak:

                           a)

                           A konzultáció egyértelműen rávilágított, hogy az érdekeltek támogatják a Bizottság célzott megközelítését, mely szerint az üzemi és kereskedelmi szabályzatok és az iránymutatások kidolgozása során a belső energiapiac 2014-re történő megvalósításához szükséges kiemelt területekre kell helyezni a hangsúlyt. Az érdekelt felek úgy vélik, hogy a bizottsági konzultáció kitért azokra a legfontosabb feladatokra, amelyeket a belső energiapiac fokozott integrációja érdekében el kell végezni.

                           b)

                           Több érdekelt fél részéről megfogalmazódott egy másik fontos üzenet is, miszerint előnyben részesítenék, ha a villamos energiáról, illetve a földgázról szóló rendelet 8. cikkének (6) bekezdésében felsorolt területek a keret jellegű iránymutatások, valamint az üzemi és kereskedelmi szabályzatok hatálya alá tartoznának ahelyett, hogy bizottsági eljáráson alapuló közvetlen iránymutatások révén kerülnének elfogadásra az ezekre a területekre vonatkozó szabályok. Ezzel összefüggésben néhány érdekelt fél hangsúlyozta, hogy olyan átlátható, hatékony és következetes folyamatra van szükség, amely garantálja az érdekelt felek és az elosztórendszer-üzemeltetők korai bevonását és megfelelő szintű részvételét. Az is felmerült, hogy megfelelő menetrendre van szükség a terjedelmes üzemi és kereskedelmi szabályzatok kidolgozásához, és ennek során elegendő időt kell szánni az érdekelt ágazati szereplőkkel folytatandó konzultációra.

                           c)

                           Több érdekelt fél kérte, hogy a keret jellegű iránymutatásokra, valamint az üzemi és kereskedelmi szabályzatokra vonatkozó javaslatokat releváns hatásvizsgálatok kísérjék, amelyek bemutatják a fő alternatívákat és átfogó költség-haszon elemzésen alapszanak. A hatásvizsgálatról pedig külön nyilvános konzultációt kell folytatni. Nem lenne elfogadható, ha a hatásvizsgálatot a nyilvános konzultáció után szövegeznék meg, ahogyan ez a „kísérleti szabályzat” esetében történik.

                           d)

                           Válaszában több érdekelt fél megemlítette, hogy egyes üzemi és kereskedelmi szabályzatok hatálya túl széles, és túlmutat a rendeleteknek a határokon átnyúló ügyekre szorítkozó hatályán. Ezzel összefüggésben azt is hangsúlyozták, hogy az üzemi és kereskedelmi szabályzatoknak elegendő mozgásteret kell hagyniuk az érintett gazdasági szereplőknek.

               (7)

               A villamosenergia-hálózati szabályokra vonatkozó éves prioritási listával kapcsolatban az alábbi fő észrevételek fogalmazódtak meg a konzultáció során:

                           a)

                           Több érdekelt fél annak az aggodalmának adott hangot, hogy következetlenségek lehetnek az üzemi és kereskedelmi szabályzatok között. Néhányan azt javasolták, hogy csak egy üzemi és kereskedelmi szabályzat kerüljön kidolgozásra, mégpedig egyetlen keret jellegű iránymutatás mentén, több érdekelt fél pedig hangsúlyozta, hogy legalább néhány üzemi és kereskedelmi szabályzat – így a termelők, illetve a felhasználók kapcsolódására vonatkozó szabályzat, a hálózatra kapcsolódásra és a rendszerüzemeltetésre vonatkozó szabályzat, valamint a kapcsolódások és a szűk keresztmetszetek kezelésére vonatkozó szabályzat és az igazgatásra vonatkozó bizottsági iránymutatás – esetében azok egyidejű kidolgozására van szükség.

                           b)

                           Többen támogatják az összehangolt átvitelidíj-struktúrákra és/vagy beruházásösztönző intézkedésekre vonatkozó szabályok kidolgozását. A villamosenergia-ipari ENTSO azon a véleményen van, hogy a díjszabási struktúrák és a beruházásösztönző intézkedések kérdése nem tartozik szorosan egymáshoz, ezért azokat egymástól függetlenül érdemes tárgyalni, és a beruházásösztönző intézkedésekre vonatkozó szabályokkal kell először foglalkozni.

                           c)

                           A villamosenergia-ipari ENTSO továbbá abbéli véleményének adott hangot, hogy a hosszabb távú (határidős) kapacitásfelosztásra, illetve a nagyfeszültségű egyenáram-átviteli rendszerekre való kapcsolódásra vonatkozó szabályokat fel kell venni a 2013-ra vonatkozó éves prioritási listára.

               (8)

               A gázhálózati szabályokra vonatkozó éves prioritási listával kapcsolatban az alábbi fő észrevételek fogalmazódtak meg a konzultáció során:

                           a)

                           Az érdekelt felek által tett egyik fő észrevétel az volt, hogy összehangolt szabályokra tartanak igényt a szállítási díjak rendszerét illetően, de kívánatosnak tartják, hogy a szabályok kidolgozására az üzemi és kereskedelmi szabályzat keretében, ne pedig bizottsági eljáráson alapuló közvetlen iránymutatások révén kerüljön sor. Több érdekelt fél javasolta, hogy a rendelkezések hatálya kellően szűk legyen.

                           b)

                           Néhány válaszadó aggályát fejezte ki a kapacitásfelosztásra vonatkozó szabályzat és a szűk keresztmetszetek kezelésére vonatkozó szabályok közötti következetlenségek miatt, és ezért a bizottsági eljárás összehangolását javasolta a két kérdéskör tekintetében.

               (9)

               A villamosenergia-piacot illetően, a 2013 utáni üzemi és kereskedelmi szabályzatok és iránymutatások hatályával és szükségességével kapcsolatban több válaszadó a következő véleményének adott hangot a nyilvános konzultáció során: az egyenlő versenyfeltételeknek a belső villamosenergia-piacon való biztosítása céljából először a harmadik felek hozzáférésére vonatkozó szabályokat kell kidolgozni, és csak azután az energiahatékonysági szabályokat.

               (10)

               Ami a gázpiacot illeti, a 2013 utáni üzemi és kereskedelmi szabályzatok és iránymutatások hatályával és szükségességével kapcsolatban a válaszadók az alábbi észrevételeket tették:

                           a)

                           Több érdekelt fél kérte, hogy a kapacitásnövekmény kérdésköre is kerüljön terítékre, és javasolták, hogy az ezzel kapcsolatos szabályok a harmadik felek hozzáférésére vonatkozó szabályzat keretében kerüljenek kidolgozásra. Mások kívánatosnak tartják, hogy ezzel a kérdéskörrel a szállítási díjak összehangolt rendszerére vonatkozó szabályok kidolgozása során is foglalkozzanak. Néhány érdekelt fél úgy véli, hogy a kapacitásfelosztási és egyensúlyozási szabályok már lefedik a hálózat-hozzáférési szolgáltatások és a rendszeregyensúly műszaki és operatív biztosítására vonatkozó kereskedési szabályokat. Az érdekelt felek mindazonáltal szükségesnek tartják kereskedési szabályok kidolgozását, köztük elsősorban olyanokét, amelyek a másodlagos kapacitáskereskedés likvid piacát ösztönzik.

                           b)

                           A hálózatbiztonsági és megbízhatósági szabályokat illetően az a vélemény hangzott el, hogy az ezzel kapcsolatos esetleges kérdéseket célszerűbb a földgázellátás biztonságának megőrzését szolgáló intézkedésekről szóló, 2010. október 20-i 994/2010/EK európai parlament és tanácsi rendelet (4) keretében tisztázni.

                           c)

                           Néhány válaszadó megkérdőjelezte, hogy járna-e bármiféle előnnyel a szükséghelyzeti operatív eljárásokra vonatkozó szabályzatok és iránymutatások kidolgozása, és hogy valóban szükség van-e ezeknek a rendelkezéseknek a harmonizálására.

               (11)

               A Bizottság, tekintettel az érdekelt felek válaszaira, a belső piac 2014-re történő megvalósításához szükséges fő célkitűzések elérésére helyezi a hangsúlyt,

         ELFOGADTA EZT A HATÁROZATOT:
   1. cikk
   Mivel a tervek szerint az átláthatóságra vonatkozó harmonizált szabályok a bizottsági eljárás eredményeképpen meg fognak születni 2012-ben, a Bizottság a 2013. évre vonatkozóan létrehozza a következő prioritási listát a harmonizált villamosenergia-piaci szabályok kidolgozására:

               —

               a kapacitásfelosztásra és a szűk keresztmetszetek kezelésére vonatkozó szabályok, ideértve a következő napi és a napon belüli ügyletek piacára és a kapacitásszámításra vonatkozó szabályokat is (bizottsági eljárással való elfogadás),

               —

               a hosszabb távú (határidős) kapacitásfelosztásra vonatkozó szabályok (üzemi és kereskedelmi szabályzat készítése),

               —

               a hálózatra kapcsolódás szabályai:

                           —

                           a termelők hálózatra való csatlakozásának üzemi és kereskedelmi szabályai (bizottsági eljárással való elfogadás),

                           —

                           az elosztórendszer-üzemeltetők és az ipari felhasználók kapcsolódására vonatkozó szabályok (az üzemi és kereskedelmi szabályzat véglegesítése és a bizottsági eljárás megkezdése),

                           —

                           a nagyfeszültségű egyenáram-átviteli rendszerekre való kapcsolódás üzemi és kereskedelmi szabályzata,

               —

               a rendszerüzemeltetésre vonatkozó szabályok (a hálózatüzemeltetési biztonságra, az üzemeltetési tervezésre és ütemezésre, a teljesítmény-frekvencia szabályozására és a tartalékokra vonatkozó üzemi és kereskedelmi szabályzatok véglegesítése és az elfogadási folyamat megindítása (5)),

               —

               kiegyenlítési szabályok, ideértve a tartalékenergiára vonatkozó hálózati szabályokat (a kiegyenlítésre vonatkozó üzemi és kereskedelmi szabályzat véglegesítése),

               —

               az átviteli díjak összehangolt rendszerére és/vagy a beruházásösztönző intézkedésekre vonatkozó szabályok.

         2. cikk
   Mivel a tervek szerint a szűk keresztmetszetek kezelésére vonatkozó harmonizált szabályok a bizottsági eljárás eredményeképpen meg fognak születni 2012-ben, a Bizottság a 2013. évre vonatkozóan létrehozza a következő prioritási listát a harmonizált gázpiaci szabályok kidolgozására:

               —

               a kapacitásfelosztásra vonatkozó szabályok (bizottsági eljárással való elfogadás),

               —

               egyensúlyozási szabályok, ideértve a hálózatokra vonatkozó nominálási eljárás szabályait, az egyensúlyozási díjak számítására vonatkozó szabályokat és a szállításirendszer-üzemeltetők rendszerei közötti operatív egyensúlyozás szabályait is (az üzemi és kereskedelmi szabályzat véglegesítése és az elfogadási folyamat elindítása),

               —

               az interoperabilitásra és az adatcserére vonatkozó szabályok,

               —

               a szállítási díjak összehangolt rendszerére vonatkozó szabályok.

         3. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.

      Kelt Brüsszelben, 2012. július 19-én.

            a Bizottság részéről

            az elnök

         José Manuel BARROSO

      (1)  HL L 211., 2009.8.14., 15. o.

      (2)  HL L 211., 2009.8.14., 36. o.

      (3)  A konzultációra adott válaszok az alábbi weboldalon vannak közzétéve:
   http://ec.europa.eu/energy/gas_electricity/consultations/20120416_network_codes_en.htm

      (4)  HL L 295., 2010.11.12., 1. o.

      (5)  Az üzemeltetési képzésre, valamint a követelményekre és a vészhelyzeti operatív eljárásokra vonatkozó üzemi és kereskedelmi szabályzatok később következnek.


title: A Tanács (EU) 2015/990 határozata (2015. június 19.) a nemzeti központi bankok külső könyvvizsgálóiról szóló 1999/70/EK határozatnak a Deutsche Bundesbank külső könyvvizsgálói tekintetében történő módosításáról

text:
               25.6.2015

               HU

               Az Európai Unió Hivatalos Lapja

               L 159/61

         A TANÁCS (EU) 2015/990 HATÁROZATA
   (2015. június 19.)
   a nemzeti központi bankok külső könyvvizsgálóiról szóló 1999/70/EK határozatnak a Deutsche Bundesbank külső könyvvizsgálói tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződéshez és az Európai Unió működéséről szóló szerződéshez csatolt, a Központi Bankok Európai Rendszere és az Európai Központi Bank alapokmányáról szóló 4. jegyzőkönyvre és különösen annak 27.1. cikkére,
   tekintettel az Európai Központi Banknak az Európai Unió Tanácsához intézett, a Deutsche Bundesbank külső könyvvizsgálóiról szóló, 2015. március 27-i ajánlására (EKB/2015/14) (1),
   mivel:

               (1)

               Az Európai Központi Banknak (EKB) és azon tagállamok nemzeti központi bankjainak beszámolóit, amelyek pénzneme az euro az EKB Kormányzótanácsa által javasolt és az Európai Unió Tanácsa által jóváhagyott független külső könyvvizsgálóknak kell ellenőrizniük.

               (2)

               A Deutsche Bundesbank külső könyvvizsgálóinak megbízatása a 2014-es pénzügyi év ellenőrzését követően lejárt. Ezért a 2015-ös pénzügyi évtől kezdődő időszakra külső könyvvizsgálókat kell kinevezni.

               (3)

               A Deutsche Bundesbank a KPMG AG Wirtschaftsprüfungsgesellschaftot választotta külső könyvvizsgálóinak a 2015–2020-as pénzügyi évekre.

               (4)

               Az EKB Kormányzótanácsa a KPMG AG Wirtschaftsprüfungsgesellschaftot javasolta kinevezni a Deutsche Bundesbank külső könyvvizsgálóinak a 2015–2020-as pénzügyi évekre.

               (5)

               Az EKB Kormányzótanácsának ajánlása alapján az 1999/70/EK tanácsi határozatot (2) ennek megfelelően módosítani kell,

         ELFOGADTA EZT A HATÁROZATOT:
   1. cikk
   Az 1999/70/EK határozat 1. cikke (2) bekezdésének helyébe a következő szöveg lép:

      „(2)   A Tanács jóváhagyja a KPMG AG Wirtschaftsprüfungsgesellschaftnak mint a Deutsche Bundesbank külső könyvvizsgálóinak a kinevezését a 2015–2020-as pénzügyi évekre.”.

   2. cikk
   Ez a határozat a róla szóló értesítés napján lép hatályba.
   3. cikk
   Ennek a határozatnak az EKB a címzettje.

      Kelt Luxembourgban, 2015. június 19-én.

            a Tanács részéről

            az elnök

         J. REIRS

      (1)  HL C 149., 2015.5.6., 1. o.

      (2)  A Tanács 1999/70/EK határozata (1999. január 25.) a nemzeti központi bankok külső könyvvizsgálóiról (HL L 22., 1999.1.29., 69. o.).


title: A Tanács határozata (1978. december 18.) az állatorvos-képzési tanácsadó bizottság létrehozásáról

text:
Fontos jogi nyilatkozat

|

31978D1028

Hivatalos Lap L 362 , 23/12/1978 o. 0010 - 0011 finn különkiadás fejezet 16 kötet 1 o. 0043  görög különkiadás: fejezet 05 kötet 3 o. 0157  svéd különkiadás fejezet 16 kötet 1 o. 0043  spanyol különkiadás fejezet 06 kötet 2 o. 0059  portugál különkiadás fejezet 06 kötet 2 o. 0059

		A Tanács határozata(1978. december 18.)az állatorvos-képzési tanácsadó bizottság létrehozásáról(78/1028/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre,tekintettel a Bizottság által előterjesztett határozattervezetre,mivel az oklevelek, bizonyítványok és a képesítés megszerzéséről szóló egyéb tanúsítványok kölcsönös elismeréséről szóló, 1974. június 6-i állásfoglalásában a Tanács tanácsadó bizottságok létrehozása mellett foglalt állást;mivel az oklevelek, bizonyítványok és a képesítés megszerzéséről szóló egyéb tanúsítványok kölcsönös elismerésével, valamint az állatorvosi tevékenység kezdési és folytatási körülményeinek összehangolásával összefüggésben lényeges a képzés összehasonlíthatóan magas színvonalának biztosítása;mivel e cél elérése érdekében kívánatos egy tanácsadó bizottság létrehozása, amely a Bizottság munkáját tanácsaival segíti,A KÖVETKEZŐKÉPPEN HATÁROZOTT:1. cikkA Bizottságon belül létrehozzák az állatorvos-képzési tanácsadó bizottságot (a továbbiakban: bizottság).2. cikk(1) A bizottság feladata lesz, hogy elősegítse a Közösségen belüli állatorvosképzés összehasonlíthatóan magas színvonalának biztosítását.(2) Ezt a feladatot különösen a következő eszközökkel hajtja végre:- a tagállamokban nyújtott képzési módszerekről, valamint az elméleti és gyakorlati képzések tartalmáról, szintjéről és szerkezetéről szóló átfogó információ cseréjével,- közös elképzelések kidolgozását célzó megbeszélésekkel és tanácskozásokkal, amelyek tárgya az állatorvosképzés során elérendő színvonal, és – ha szükséges – e képzések szerkezete és tartalma,- az állatorvosképzésnek az állatorvos-tudomány és az oktatási módszerek fejlődéséhez történő adaptációjára irányuló folyamatos felülvizsgálat.(3) A bizottság közli a Bizottsággal és a tagállamokkal véleményeit és ajánlásait, beleértve, amennyiben azt szükségesnek tartja, a 78/1026/EGK [1] és a 78/1027/EGK [2] irányelvben az állatorvosképzéssel kapcsolatos cikkek módosítására tett javaslatait.(4) A bizottság ezenkívül tanácsokat ad a Bizottságnak minden olyan, az állatorvosképzéssel kapcsolatos ügyre vonatkozóan, amellyel a Bizottság hozzá folyamodik.3. cikk(1) A bizottság minden tagállam három-három szakértőjéből áll majd, a következőképpen:- egy szakértő a gyakorló állatorvosok közül,- egy szakértő az állatorvos-tudományi oktatási intézményekből,- egy szakértő a tagállamok hatáskörrel rendelkező hatóságaitól.(2) Tagonként egy póttagot is biztosítanak. A póttagok részt vehetnek a bizottság ülésein.(3) Az (1) és (2) bekezdésben említett tagokat és póttagokat a tagállamok jelölik ki. Az (1) bekezdés első és második pontjában hivatkozott tagok és póttagjaik kijelölése a gyakorló állatorvosok és az állatorvos-tudományi tanintézmények javaslata alapján történik. Az így kijelölt tagokat és póttagokat a Tanács nevezi ki.4. cikk(1) A bizottsági tagok hivatali ideje három év. Ezen időszak lejártával a bizottsági tagok hivatalukban maradnak mindaddig, amíg felváltásuk meg nem történik, vagy amíg hivatali idejüket meg nem újítják.(2) Egy tag hivatali ideje a három év lejárta előtt is befejeződhet a tag lemondása vagy halála következtében, vagy ha új tag lép hivatalba a 3. cikkben leírt eljárással összhangban. E kijelölés a hivatali idő fennmaradó részére szól.5. cikkA bizottság tagjai közül egy elnököt és két elnökhelyettest választ. Saját eljárási szabályzatot fogad el. Az ülések napirendjét a Bizottsággal konzultálva a bizottság elnöke határozza meg.6. cikkA bizottság felállíthat munkabizottságokat és meghívhat megfigyelőket vagy szakértőket, illetve megengedheti nekik, hogy munkájának minden egyes vonatkozásával összefüggésben közreműködjenek vele.7. cikkA bizottság számára a titkársági teendőket a Bizottság látja el.Kelt Brüsszelben, 1978. december 18-án.a Tanács részérőlaz elnökH.-D. Genscher[1] HL L 362., 1978.12.23., 1. o.[2] HL L 362., 1978.12.23., 7. o.--------------------------------------------------


title: Az Európai Parlament és a Tanács (EU) 2017/339 határozata (2016. december 14.) a rendkívüli tartalék 2016. évi igénybevételéről

text:
               28.2.2017

               HU

               Az Európai Unió Hivatalos Lapja

               L 50/47

         AZ EURÓPAI PARLAMENT ÉS A TANÁCS (EU) 2017/339 HATÁROZATA
   (2016. december 14.)
   a rendkívüli tartalék 2016. évi igénybevételéről
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra (1) és különösen annak 14. pontja második albekezdésére,
   tekintettel az Európai Bizottság javaslatára,
   mivel:

               (1)

               Az 1311/2013/EU, Euratom tanácsi rendelet (2) 13. cikke az Unió bruttó nemzeti jövedelmének legfeljebb 0,03 %-át kitevő rendkívüli tartalékot hozott létre.

               (2)

               Az említett rendelet 6. cikkének megfelelően a Bizottság kiszámította a rendkívüli tartalék 2016-ra vonatkozó teljes összegét (3).

               (3)

               Miután megvizsgáltak minden egyéb pénzügyi lehetőséget arra, hogy a többéves pénzügyi keret 3. fejezetében (Biztonság és uniós polgárság) a 2016. évi kötelezettségvállalásokra vonatkozó felső értékhatáron belül miként lehetne reagálni az előre nem látható körülményekre, továbbá sor került a Rugalmassági Eszköz keretében 2016-ra rendelkezésre álló 1 530 millió EUR teljes körű igénybevételére, a rendkívüli tartalék igénybevétele látszik szükségesnek ahhoz, hogy az Európai Unió 2016-os pénzügyi évre vonatkozó általános költségvetésének 3. fejezetébe tartozó kötelezettségvállalási előirányzatoknak a felső értékhatárt meghaladó emelésével fedezni lehessen a migrációs, menekültügyi és biztonsági válságból eredő igényeket..

               (4)

               A helyzet rendkívüli jellegének figyelembevételével teljesülnek az 1311/2013/EU, Euratom rendelet 13. cikkének (1) bekezdése szerinti végső megoldás igénybevételének feltételei,

         ELFOGADTA EZT A HATÁROZATOT:
   1. cikk
   Az Unió 2016-os pénzügyi évre vonatkozó általános költségvetésében igénybe kell venni a rendkívüli tartalékot annak érdekében, hogy biztosítható legyen a többéves pénzügyi keret 3. fejezetébe tartozó kötelezettségvállalási előirányzatok felső értékhatárán felüli 240,1 millió EUR összegű kötelezettségvállalási előirányzat.
   2. cikk
   Az 1. cikkben említett 240,1 millió EUR összegű kötelezettségvállalási előirányzatot teljes mértékben ellentételezni kell a többéves pénzügyi keret 5. fejezetében (Igazgatás) a 2016-os pénzügyi évre meghatározott kötelezettségvállalási előirányzatok felső értékhatára alatt rendelkezésre álló mozgástér révén.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2016. december 14-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         I. KORČOK

      (1)  HL C 373., 2013.12.20., 1. o.

      (2)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).

      (3)  A Bizottság 2015. május 22-i közleménye a Tanácsnak és az Európai Parlamentnek – A pénzügyi keret 2016-ra vonatkozó technikai kiigazítása a GNI alakulásának megfelelően (COM(2015) 320).


title: 2009/200/EK: Az Európai Parlament határozata ( 2008. április 22. ) az Európai Képzési Alapítvány 2006-os pénzügyi évre vonatkozó elszámolásának lezárásáról

text:
               31.3.2009

               HU

               Az Európai Unió Hivatalos Lapja

               L 88/108

      AZ EURÓPAI PARLAMENT HATÁROZATA

   (2008. április 22.)
   az Európai Képzési Alapítvány 2006-os pénzügyi évre vonatkozó elszámolásának lezárásáról
   (2009/200/EK)
   AZ EURÓPAI PARLAMENT,
   tekintettel az Európai Képzési Alapítvány 2006-os gazdasági évre vonatkozó végső elszámolásaira (1),
   tekintettel a Számvevőszéknek az Európai Képzési Alapítvány 2006-os pénzügyi évre vonatkozó elszámolásáról szóló jelentésére, az Alapítvány válaszaival együtt (2),
   tekintettel a Tanács 2008. február 12-i ajánlására (5843/2008 – C6–0084/2008),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Képzési Alapítvány létrehozásáról szóló, 1990. május 7-i 1360/90/EGK tanácsi rendeletre (4) és különösen annak 11. cikkére,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A6–0114/2008),

               1.

               megállapítja, hogy az Európai Képzési Alapítvány végleges éves beszámolója megfelel a Számvevőszék jelentéséhez csatoltnak;

               2.

               jóváhagyja az Európai Képzési Alapítvány 2006-os pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezt a határozatot az Európai Képzési Alapítvány ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételükről (L sorozat).

            az elnök

         Hans-Gert PÖTTERING

            főtitkár

         Harald RØMER

      (1)  HL C 261., 2007.10.31., 60. o.

      (2)  HL C 309., 2007.12.19., 122. o.

      (3)  HL L 248., 2002.9.16., 1. o.

      (4)  HL L 131., 1990.5.23., 1. o.

      (5)  HL L 357., 2002.12.31., 72. o.


title: A Tanács határozata (1977. október 28.) a szövettipizáló reagensek csereforgalmáról kötött európai megállapodásról és annak kiegészítő jegyzőkönyvéről

text:
Fontos jogi nyilatkozat

|

31977D0715

Hivatalos Lap L 295 , 18/11/1977 o. 0007 - 0007 finn különkiadás fejezet 2 kötet 2 o. 0088  görög különkiadás: fejezet 02 kötet 4 o. 0194  svéd különkiadás fejezet 2 kötet 2 o. 0088  spanyol különkiadás fejezet 02 kötet 4 o. 0159  portugál különkiadás fejezet 02 kötet 4 o. 0159

		A Tanács határozata(1977. október 28.)a szövettipizáló reagensek csereforgalmáról kötött európai megállapodásról és annak kiegészítő jegyzőkönyvéről(77/715/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre,tekintettel a Bizottság ajánlására,mivel a szövettipizáló reagensek csereforgalmáról szóló, az Európai Tanács kezdeményezésére kidolgozott európai megállapodás 5. cikkének (1) bekezdése előírja, hogy a szerződő felek kötelesek megtenni minden szükséges intézkedést a másik felek által a rendelkezésükre bocsátott szövettipizáló reagensek vonatkozásában, a behozatali vámok alóli teljes mentesség biztosítása érdekében;mivel a közös vámtarifa rendelkezéseinek az alkalmazása alóli eltérés, függetlenül attól, hogy az önállóan alkalmazott vagy egyezményen alapuló jellegű-e, a Közösség kizárólagos hatáskörébe tartozik;mivel a megállapodás olyan kiegészítő jegyzőkönyvvel való kiegészítése, amely lehetővé teszi, hogy az Európai Gazdasági Közösség szerződő féllé váljon, feljogosítja a Közösséget, hogy ezt a hatáskörét gyakorolja;mivel ezért az említett megállapodást és annak kiegészítő jegyzőkönyvét alá kell írni,A KÖVETKEZŐKÉPPEN HATÁROZOTT:1. cikkA szövettipizáló reagensek csereforgalmáról szóló európai megállapodás és annak kiegészítő jegyzőkönyve a Közösség nevében elfogadást nyert.A megállapodás és a kiegészítő jegyzőkönyv szövegét a határozathoz csatolt melléklet tartalmazza.2. cikkA Tanács elnöke felhatalmazást kap, hogy kijelölje és felruházza a szükséges hatáskörökkel a megállapodásnak és annak kiegészítő jegyzőkönyvének a Közösséget jogilag kötelező aláírására jogosult személyeket.Kelt Luxembourgban, 1977. október 28-án.a Tanács részérőlaz elnökG. Spitaels--------------------------------------------------


title: 2007/868/EK: A Tanács határozata ( 2007. december 20. ) a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, és a 2007/445/EK határozat hatályon kívül helyezéséről

text:
               22.12.2007

               HU

               Az Európai Unió Hivatalos Lapja

               L 340/100

      A TANÁCS HATÁROZATA

   (2007. december 20.)
   a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, és a 2007/445/EK határozat hatályon kívül helyezéséről
   (2007/868/EK)
   AZ EURÓPAI UNIÓ TANÁCSA,
   tekintettel a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK rendeletre (1) és különösen annak 2. cikke (3) bekezdésére,
   mivel:

               (1)

               A Tanács 2007. június 28-án elfogadta a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról szóló 2007/445/EK határozatot (2), amely meghatározza azon személyek és szervezetek naprakésszé tett listáját, amelyekre az említett rendelet vonatkozik.

               (2)

               A Tanács valamennyi szóban forgó személy, csoport és szervezet számára – amennyiben ez gyakorlatilag lehetséges volt – indokolást adott arról, hogy miért vannak felsorolva a 2007/445/EK határozatban.

               (3)

               Az Európai Unió Hivatalos Lapjában2007. június 29-én közzétett értesítés (3) útján a Tanács tájékoztatta a 2007/445/EK határozatban felsorolt személyeket, csoportokat és szervezeteket arról a döntéséről, hogy továbbra is a listán tartja őket. A Tanács arról is tájékoztatta az érintett személyeket, csoportokat és szervezeteket, hogy lehetséges a Tanács indokolását kérni a listán való szerepeltetésük okaival kapcsolatban (amennyiben erről még nem kaptak tájékoztatást).

               (4)

               A Tanács – a 2580/2001/EK rendelet 2. cikke (3) bekezdése rendelkezéseinek értelmében – teljeskörűen felülvizsgálta az említett rendelet hatálya alá tartozó személyek, csoportok és szervezetek listáját. A Tanács ennek során figyelembe vette az azok által hozzá benyújtott észrevételeket.

               (5)

               E felülvizsgálatot követően a Tanács megállapította, hogy az e határozat mellékletében felsorolt személyek, csoportok és szervezetek a terrorizmus elleni küzdelemre vonatkozó különleges intézkedések alkalmazásáról szóló, 2001. december 27-i 2001/931/KKBP tanácsi közös álláspont (4) 1. cikkének (2) és (3) bekezdése értelmében terrorcselekményekben vettek részt, ezen közös álláspont 1. cikkének (4) bekezdése értelmében illetékes hatóság velük szemben határozatot hozott, és hogy e személyeknek, csoportoknak és szervezeteknek a továbbiakban is a 2580/2001/EK rendelettel előírt különleges korlátozó intézkedések hatálya alá kell tartozniuk.

               (6)

               Ennek megfelelően a 2580/2001/EK rendelet hatálya alá tartozó személyek, csoportok és szervezetek listáját naprakésszé kell tenni,

         A KÖVETKEZŐKÉPPEN HATÁROZOTT:
   1. cikk
   A 2580/2001/EK rendelet 2. cikkének (3) bekezdésében meghatározott lista helyébe az e mellékletben foglalt lista lép.
   2. cikk
   A 2007/445/EK határozat hatályát veszti.
   3. cikk
   Ez a határozat a kihirdetésének napján lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2007. december 20-án.

            a Tanács részéről

            az elnök

         F. NUNES CORREIA

      (1)  HL L 344., 2001.12.28., 70. o. A legutóbb a 2007/445/EK határozattal (HL L 169., 2007.6.29., 58. o.) módosított rendelet.

      (2)  HL L 169., 2007.6.29., 58. o.

      (3)  HL C 144., 2007.6.29., 1. o.

      (4)  HL L 344., 2001.12.28., 93. o.

      MELLÉKLET
      Az 1. cikkben említett személyek, csoportok és szervezetek listája
      1.   SZEMÉLYEK

                  1.

                  ABOU, Rabah Naami (más néven Naami Hamza, más néven Mihoubi Faycal; más néven Fellah Ahmed, más néven Dafri Rèmi Lahdi), született: 1966.2.1., Algír (Algéria) – az al-Takfir és az al-Hidzsra tagja

                  2.

                  ABOUD, Maisi (más néven „a svájci Abderrahmane”), született: 1964.10.17., Algír (Algéria) – az al-Takfir és az al-Hidzsra tagja

                  3.

                  AKHNIKH, Ismail (más néven SUHAIB, más néven SOHAIB), született: Amszterdam (Hollandia), 1982.10.22., útlevélszáma: NB0322935 (Hollandia) – A „Hofstadgroep” nevű csoport tagja

                  4.

                  AL-MUGHASSIL, Ahmad Ibrahim (más néven ABU OMRAN, más néven AL-MUGHASSIL, Ahmed Ibrahim), született: 1967.6.26., Qatif-Bab al Shamal,(Szaúd-Arábia), szaúdi állampolgár

                  5.

                  AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár

                  6.

                  AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár

                  7.

                  AOURAGHE, Zine Labidine (más néven Halifa Laarbi MOHAMED, más néven Abed, más néven Abid, más néven Abu ISMAIL), született: 1978.7.18., Nador (Marokkó), útlevélszáma: ESPP278036 (Spanyolország) – A „Hofstadgroep” nevű csoport tagja

                  8.

                  ARIOUA, Azzedine, született: 1960.11.20., Constantine (Algéria) – az al-Takfir és az al-Hidzsra tagja

                  9.

                  ARIOUA, Kamel (más néven Lamine Kamel), született: 1969.8.18., Constantine (Algéria) – az al-Takfir és az al-Hidzsra tagja

                  10.

                  ASLI, Mohamed (más néven Dahmane Mohamed), született: 1975.5.13., Ain Taya (Algéria) – az al-Takfir és az al-Hidzsra tagja

                  11.

                  ASLI, Rabah, született: 1975.5.13., Ain Taya (Algéria) – az al-Takfir és az al-Hidzsra tagja

                  12.

                  ATWA, Ali (más néven BOUSLIM, Ammar Mansour, más néven SALIM, Hassan Rostom), Libanon, született: 1960., Libanon, libanoni állampolgár

                  13.

                  BOUGHABA, Mohamed Fahmi (más néven Mohammed Fahmi BOURABA, más néven Mohamed Fahmi BURADA, más néven Abu MOSAB), született: 1981.12.6., Al Hoceima (Marokkó) – A „Hofstadgroep” nevű csoport tagja

                  14.

                  BOUYERI, Mohammed (más néven Abu ZUBAIR, más néven SOBIAR, más néven Abu Zoubair), született: 1978.3.8., Amszterdam (Hollandia) – A „Hofstadgroep” nevű csoport tagja

                  15.

                  DARIB, Noureddine (más néven Carreto; más néven Zitoun Mourad), született: 1972.2.1., Algéria – az al-Takfir és az al-Hidzsra tagja

                  16.

                  DJABALI, Abderrahmane (más néven Touil), született: 1970.6.1., Algéria – az al-Takfir és az al-Hidzsra tagja

                  17.

                  EL FATMI, Nouredine (más néven Nouriddin EL FATMI, más néven Nouriddine ELFATMI, más néven Noureddine EL FATMI, más néven Abu AL KA'E KA'E, más néven Abu QAE QAE, más néven FOUAD, más néven FZAD, más néven Nabil EL FATMI, más néven Ben MOHAMMED, más néven Ben Mohand BEN LARBI, más néven Ben Driss Muhand IBN LARBI, más néven Abu TAHAR, más néven EGGIE), született: 1982.8.15., Midar (Marokkó), útlevélszáma: N829139 (Marokkó) – A „Hofstadgroep” nevű csoport tagja

                  18.

                  EL-HOORIE, Ali Saed Bin Ali (más néven AL-HOURI, Ali Saed Bin Ali, más néven EL-HOURI, Ali Saed Bin Ali), született: 1965.7.10. vagy 1965.7.11., El Dibabiya (Szaúd-Arábia), szaúdi állampolgár

                  19.

                  EL MORABIT, Mohamed, született: 1981.1.24., Al Hoceima (Marokkó), útlevélszáma: K789742 (Marokkó) – A „Hofstadgroep” nevű csoport tagja

                  20.

                  ETTOUMI, Youssef (más néven Youssef TOUMI), született: 1977.10.20., Amszterdam (Hollandia), személyazonosságiigazolvány-száma: LNB4576246 (Hollandia) – A „Hofstadgroep” nevű csoport tagja

                  21.

                  FAHAS, Sofiane Yacine, született: 1971.9.10., Algír (Algéria) – az al-Takfir és az al-Hidzsra tagja

                  22.

                  HAMDI, Ahmed (más néven Abu IBRAHIM), született: 1978.9.5., Beni Said (Marokkó), útlevélszáma: K728658 (Marokkó) – A „Hofstadgroep” nevű csoport tagja

                  23.

                  IZZ-AL-DIN, Hasan (más néven GARBAYA, AHMED, más néven SA-ID, más néven SALWWAN, Samir), Libanon, született: 1963., Libanon, libanoni állampolgár

                  24.

                  LASSASSI, Saber (más néven Mimiche), született: 1970.11.30., Constantine (Algéria) – az al-Takfir és az al-Hidzsra tagja

                  25.

                  MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah; más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555

                  26.

                  MOKTARI, Fateh (más néven Ferdi Omar), született: 1974.12.26., Hussein Dey (Algéria) – az al-Takfir és az al-Hidzsra tagja

                  27.

                  MUGHNIYAH, Imad Fa'iz (más néven MUGHNIYAH, Imad Fayiz), született: 1962.12.7., Tayr Dibba, Libanon, útlevélszám: 432298 (Libanon) – a Hezbollah magas beosztású hírszerző tisztje

                  28.

                  NOUARA, Farid, született: 1973.11.25., Algír (Algéria) – az al-Takfir és az al-Hidzsra tagja

                  29.

                  RESSOUS, Hoari (más néven Hallasa Farid), született: 1968.9.11., Algír (Algéria) – az al-Takfir és az al-Hidzsra tagja

                  30.

                  SEDKAOUI, Noureddine (más néven Nounou), született: 1963.6.23., Algír (Algéria) – az al-Takfir és az al-Hidzsra tagja

                  31.

                  SELMANI, Abdelghani (más néven Gano), született: 1974.6.14., Algír (Algéria) –az al-Takfir és az al-Hidzsra tagja

                  32.

                  SENOUCI, Sofiane, született: 1971.4.15., Hussein Dey (Algéria) – az al-Takfir és az al-Hidzsra tagja

                  33.

                  SISON, Jose Maria (más néven Armando Liwanag, más néven Joma , született: 1939.2.8., Cabugao, Fülöp-szigetek – az „NPA”-t is magában foglaló Fülöp-szigeteki Kommunista Párt vezetője)

                  34.

                  TINGUALI, Mohammed (más néven Mouh di Kouba), született: 1964.4.21., Blinda (Algéria) – az al-Takfir és az al-Hidzsra tagja

                  35.

                  WALTERS, Jason Theodore James (más néven Abdullah; más néven David), született: Amersfoort (Hollandia), 1985.3.6., útlevélszáma: NE8146378 (Hollandia) – A „Hofstadgroep” nevű csoport tagja

            2.   CSOPORTOK ÉS SZERVEZETEK

                  1.

                  „Abu Nidal Szervezet” – „ANO”, (más néven „Fatah-Forradalmi Tanács”, más néven „Arab Forradalmi Brigádok”, más néven „Fekete Szeptember”, más néven „Szocialista Muzulmánok Forradalmi Szervezete”)

                  2.

                  „Al-Aqsa Mártírjainak Brigádja”

                  3.

                  „Al-Aqsa e.V.”

                  4.

                  „Al-Takfir” és „alHidzsra”

                  5.

                  „Aum Shinrikyo” (más néven „AUM”, más néven „Aum Legfelsőbb Igazság”, más néven „Aleph”)

                  6.

                  „Babbar Khalsa”

                  7.

                  Az „Új Néphadsereget” – „NPA” is magában foglaló „Fülöp-szigeteki Kommunista Párt”, Fülöp-szigetek, Sison Jose Maria-hoz kapcsolódva (más néven Armando Liwanag, más néven Joma, az „NPA”-t is magában foglaló „Fülöp-szigeteki Kommunista Párt” vezetője)

                  8.

                  „Gama’a al-Islamiyya” (más néven „Al-Gama’a al-Islamiyya”) (Iszlám Csoport)

                  9.

                  „İslami Büyük Doğu Akıncılar Cephesi” – „IBDA-C” („Nagy Iszlám Keleti Harci Front”)

                  10.

                  „Hamász”, ide tartozik a „Hamas-Izz al-Din al-Qassem”

                  11.

                  „Hezb-i-Mudzsahedin” – „HM”

                  12.

                  „Hofstadgroep”

                  13.

                  „Holy Land Foundation for Relief and Development” – („Alapítvány a Szent Föld Felszabadításáért és Fejlesztéséért”)

                  14.

                  „International Sikh Youth Federation – ISYF” („Ifjú Szikek Nemzetközi Szövetsége”)

                  15.

                  „Kahane Chai” – „Kach”

                  16.

                  „Khalistan Zindabad Force” – „KZF ” („Khaliszán Zindabad Erő”)

                  17.

                  „Kurd Munkáspárt” – „PKK”, (más néven „KADEK”, más néven „KONGRA-GEL”)

                  18.

                  „A Tamil Eelam Felszabadító Tigrisei” – „LTTE”

                  19.

                  „Mudzsaheddin-e Khalq Szervezet” – „MEK2” vagy „MKO”, az Iráni Ellenállás Nemzeti Tanács („National Council of Resistance of Iran” – „NCRI”) kivételével, (más néven az „Iráni Nemzeti Felszabadítási Hadsereg” – („NLA”, a „MEK” katonai szárnya), „Iráni Népi Mudzsaheddin” – „PMOI”, más néven a „Muzulmán Iráni Diákok Társasága”

                  20.

                  „Ejército de Liberación Nacional” („Nemzeti Felszabadítási Hadsereg”)

                  21.

                  „Palestine Liberation Front” – „PLF” („Palesztin Felszabadítási Front”)

                  22.

                  „Palestinian Islamic Jihad” – „PIJ” („Palesztin Iszlám Dzsihád”)

                  23.

                  „Népi Front Palesztina Felszabadításért” – „PFLP”

                  24.

                  „Népi Front Palesztina Felszabadításért Főparancsnokság” (más néven PFLP -Főparancsnokság)

                  25.

                  „Fuerzas armadas revolucionarias de Columbia” – „FARC” („Kolumbiai Forradalmi Fegyveres Erők”)

                  26.

                  „Devrimci Halk Kurtuluș Partisi-Cephesi” – „DHKP/C” (más néven „Devrimci Sol” (Forradalmi Baloldal), más néven „Dev Sol”) („Forradalmi Népi Felszabadítási Hadsereg/Front/Párt”)

                  27.

                  „Sendero Luminoso” – „SL” („Fényes Ösvény”)

                  28.

                  „Stichting Al Aqsa” (más néven „Stichting Al Aqsa Nederland”, más néven „Al Aqsa Nederland”)

                  29.

                  „Teyrbazen Azadiya Kurdistan” – „TAK” (más néven „Kurdisztáni Szabadság Sólymai” vagy „Kurdisztáni Szabadság Héjái”

                  30.

                  „Autodefensas Unidas de Colombia” – „AUC” („Kolumbiai Egyesült Önvédelmi Erők”)


title: 2014/576/EU: Az Európai Parlament határozata ( 2014. április 3. ) az Európai Betegségmegelőzési és Járványvédelmi Központ 2012-es pénzügyi évre vonatkozó elszámolásának lezárásáról

text:
               5.9.2014

               HU

               Az Európai Unió Hivatalos Lapja

               L 266/200

         AZ EURÓPAI PARLAMENT HATÁROZATA
   (2014. április 3.)
   az Európai Betegségmegelőzési és Járványvédelmi Központ 2012-es pénzügyi évre vonatkozó elszámolásának lezárásáról
   (2014/576/EU)
   AZ EURÓPAI PARLAMENT,

               —

               tekintettel az Európai Betegségmegelőzési és Járványvédelmi Központ 2012-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Betegségmegelőzési és Járványvédelmi Központ 2012-es pénzügyi évre vonatkozó éves beszámolójáról szóló jelentésére, a központ válaszaival együtt (1),

               —

               tekintettel a Tanács 2014. február 18-i ajánlására (05849/2014 – C7-0054/2014),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Európai Betegségmegelőzési és Járványvédelmi Központ létrehozásáról szóló, 2004. április 21-i 851/2004/EK európai parlamenti és tanácsi rendeletre (4) és különösen annak 23. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszer-biztonsági Bizottság véleményére (A7-0224/2014),

               1.

               jóváhagyja az Európai Betegségmegelőzési és Járványvédelmi Központ 2012-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Betegségmegelőzési és Járványvédelmi Központ igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 365., 2013.12.13., 89. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 142., 2004.4.30., 1. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: A POLITIKAI ÉS BIZTONSÁGI BIZOTTSÁG ATALANTA/3/2009 HATÁROZATA a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelet (Atalanta) tekintetében a hozzájáruló felek bizottságának létrehozásáról (2009/369/KKBP) Kiegészítés ( HL L 112., 2009.5.6. )

text:
               14.5.2009

               HU

               Az Európai Unió Hivatalos Lapja

               L 119/40

         A POLITIKAI ÉS BIZTONSÁGI BIZOTTSÁG ATALANTA/3/2009 HATÁROZATA a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelet (Atalanta) tekintetében a hozzájáruló felek bizottságának létrehozásáról (2009/369/KKBP)

      KIEGÉSZÍTÉS

   (Az Európai Unió Hivatalos Lapja L 112., 2009. május 6.)
   A Politikai és Biztonsági Bizottság 2009. április 21-i ATALANTA/3/2009 határozata az alábbi melléklettel egészül ki:

         „MELLÉKLET

            A 2. CIKK (1) BEKEZDÉSÉBEN EMLÍTETT HARMADIK ÁLLAMOK LISTÁJA

                     —

                     Norvégia”


title: A Tanács határozata ( 2007. november 26. ) az Amerikai Egyesült Államok és az Európai Közösség között létrejött, a polgári repülés biztonságának szabályozásában történő együttműködésről szóló megállapodásnak a Közösség nevében történő aláírásáról

text:
               9.11.2011

               HU

               Az Európai Unió Hivatalos Lapja

               L 291/45

         A TANÁCS HATÁROZATA
   (2007. november 26.)
   az Amerikai Egyesült Államok és az Európai Közösség között létrejött, a polgári repülés biztonságának szabályozásában történő együttműködésről szóló megállapodásnak a Közösség nevében történő aláírásáról
   (2011/720/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 80. cikke (2) bekezdésére és 133. cikke (4) bekezdésére, összefüggésben annak 300. cikke (2) bekezdése első albekezdésének első mondatával,
   tekintettel a Bizottság javaslatára,
   mivel:

               (1)

               A Bizottság a Közösség nevében az Amerikai Egyesült Államokkal egy, a polgári repülés biztonságának szabályozásában történő együttműködésről szóló megállapodásról (a továbbiakban: megállapodás) folytatott tárgyalásokat, a tárgyalások megkezdésére felhatalmazó tanácsi határozattal összhangban.

               (2)

               A megállapodást – annak későbbi lehetséges megkötésére is figyelemmel – alá kell írni,

         A KÖVETKEZŐKÉPPEN HATÁROZOTT:
   1. cikk
   Az Amerikai Egyesült Államok és az Európai Közösség között létrejött, a polgári repülés biztonságának szabályozásában történő együttműködésről szóló megállapodás (a továbbiakban: a megállapodás) aláírása – a megállapodás megkötéséről szóló tanácsi határozatra is figyelemmel – a Közösség nevében jóváhagyásra kerül.
   2. cikk
   A Tanács elnöke felhatalmazást kap, hogy kijelölje a Közösség nevében a megállapodás aláírására jogosult személy(eke)t, a megállapodás megkötésére is figyelemmel.
   3. cikk
   A tagállamok megtesznek minden szükséges intézkedést annak biztosítására, hogy az Amerikai Egyesült Államokkal kötött, az 1. függelékben felsorolt kétoldalú megállapodásaikat a megállapodás hatálybalépésekor módosítani lehessen vagy fel lehessen mondani.

      Kelt Brüsszelben, 2007. november 26-án.

            a Tanács részéről

            az elnök

         J. SILVA


title: Az Európai Parlament határozata (2009. április 23.) az Európai Unió 2007-es pénzügyi évre szóló általános költségvetésének végrehajtására vonatkozó mentesítésről, IX. szakasz - európai adatvédelmi biztos

text:
               26.9.2009

               HU

               Az Európai Unió Hivatalos Lapja

               L 255/93

         AZ EURÓPAI PARLAMENT HATÁROZATA
   (2009. április 23.)
   az Európai Unió 2007-es pénzügyi évre szóló általános költségvetésének végrehajtására vonatkozó mentesítésről, IX. szakasz – európai adatvédelmi biztos
   (2009/640/EK)
   AZ EURÓPAI PARLAMENT,

               —

               tekintettel az Európai Unió 2007-es pénzügyi évre vonatkozó általános költségvetésére (1),

               —

               tekintettel az Európai Közösségek 2007-es pénzügyi évre vonatkozó végleges éves beszámolójára – I. kötet (C6-0424/2008) (2),

               —

               tekintettel az európai adatvédelmi biztosnak a 2007-ben elvégzett belső ellenőrzésekről a mentesítésért felelős hatóság számára készített éves jelentésére,

               —

               tekintettel a Számvevőszéknek a 2007-es pénzügyi évre vonatkozó költségvetés végrehajtásáról szóló éves jelentésére, az ellenőrzés alá vont intézmények válaszaival együtt (3),

               —

               tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),

               —

               tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A6–0154/2009),

               1.

               mentesítést ad az európai adatvédelmi biztosnak a 2007-es pénzügyi évre szóló költségvetésének végrehajtására vonatkozóan;

               2.

               észrevételeit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást a Tanácsnak, a Bizottságnak, a Bíróságnak, a Számvevőszéknek, az európai ombudsmannak és az európai adatvédelmi biztosnak, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Hans-Gert PÖTTERING

            a főtitkár

         Klaus WELLE

      (1)  HL L 77., 2007.3.16.

      (2)  HL C 287., 2008.11.10., 1. o.

      (3)  HL C 286., 2008.11.10., 1. o.

      (4)  HL C 287., 2008.11.10., 111. o.

      (5)  HL L 248., 2002.9.16., 1. o.

   AZ EURÓPAI PARLAMENT ÁLLÁSFOGLALÁSA
   (2009. április 23.)
   az Európai Unió 2007-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IX. szakasz – európai adatvédelmi biztos
   AZ EURÓPAI PARLAMENT,

               —

               tekintettel az Európai Unió 2007-es pénzügyi évre vonatkozó általános költségvetésére (1),

               —

               tekintettel az Európai Közösségek 2007-es pénzügyi évre vonatkozó végleges éves beszámolójára – I. kötet (C6-0424/2008) (2),

               —

               tekintettel az európai adatvédelmi biztosnak a 2007-ben elvégzett belső ellenőrzésekről a mentesítésért felelős hatóság számára készített jelentésére,

               —

               tekintettel a Számvevőszéknek a 2007-es pénzügyi évre vonatkozó költségvetés végrehajtásáról szóló éves jelentésére, az ellenőrzés alá vont intézmények válaszaival együtt (3),

               —

               tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),

               —

               tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A6–0154/2009),

               1.

               megjegyzi, hogy 2007-ben az európai adatvédelmi biztos 5 millió EUR (2006-ban: 4,1 millió EUR (6)) összegű kötelezettségvállalási előirányzat felett rendelkezett, amely 2006-hoz képest majdnem 20 %-os emelkedést jelent, és amelynek felhasználási aránya 86,14 %-os volt, alacsonyabb a többi intézmény felhasználási arányának átlagánál (93,84 %);

               2.

               megjegyzi, hogy az európai adatvédelmi biztos rendelkezésére álló állandó álláshelyek száma a 2006-os 24-ről 2007-ben 29 álláshelyre nőtt (+21 %); ezzel összefüggésben üdvözli az európai adatvédelmi biztosnak mind a feladatok, mind a személyzet bővítésének korlátozására irányuló szándékát, kontrollált növekedést alkalmazva az új alkalmazottak teljes mértékű befogadásának, megfelelő beilleszkedésének és képzésének biztosítása érdekében;

               3.

               rámutat arra, hogy a Számvevőszék éves jelentésében jelezte, hogy az európai adatvédelmi biztos tekintetében az ellenőrzés nem eredményezett jelentős észrevételeket;

               4.

               emlékeztet arra, hogy 2006. december 7-én a Bizottság, a Parlament és a Tanács főtitkárságai közötti, az európai adatvédelmi biztos által is aláírt adminisztratív együttműködési megállapodást 2007. január 16-án kezdődő hatállyal további három évre meghosszabbították;

               5.

               megállapítja, hogy a fent említett megállapodás értelmében az európai adatvédelmi biztos valamennyi kiküldetésének adminisztrációját a Bizottság Elszámolás Hivatala végzi, és a kiküldetések során felmerülő szállásköltségek visszatérítésére ugyanazok a belső szabályok vonatkoznak személyzetének két kategóriájára, a biztosra és helyettesére és a személyzetre;

               6.

               emlékeztet arra, hogy 2006. november 7-i határozatában az európai adatvédelmi biztos úgy döntött, hogy létrehoz egy belső ellenőrzési struktúrát, tevékenységeinek és követelményeinek megfelelően; megjegyzi, hogy az európai adatvédelmi biztos szolgálatai által végzett első értékelés bemutatta e belső ellenőrzési rendszer funkcionalitását és hatékonyságát;

               7.

               elégedetten veszi tudomásul, hogy a belső ellenőrzési szolgálat (IAS) által kiadott első ellenőrzési jelentés 2007 szeptemberében érkezett be, és a jelentés azonosított bizonyos kérdéseket, amelyek orvoslást igényelnek; elégedettséggel tölti el, hogy az az európai adatvédelmi biztos által is elfogadott IAS ajánlások végrehajtását 2008-ban elsődleges fontosságú feladatnak tekintették, és ennek következtében 2008 elején cselekvési tervet dolgoztak ki; ösztönzi az adatvédelmi biztost, hogy maradéktalanul hajtsa végre a cselekvési tervet;

               8.

               üdvözli, hogy az adatvédelmi biztos és a helyettese minden évben nyilatkozatot tesz közzé pénzügyi érdekeltségeiről az európai parlamenti képviselők által évente kitöltötthöz hasonló nyomtatványon, amely releváns információt tartalmaz olyan tényekről, mint az adóköteles szakmai tevékenységek, a fizetéssel járó állások vagy tevékenységek;

               9.

               gratulál az európai adatvédelmi biztosnak a 2007. szeptember 12-i határozatához, miszerint csatlakozik az Európai Parlament, a Tanács és a Bizottság közötti, 1999. május 25-i intézményközi megállapodáshoz az Európai Csalás Elleni Hivatal (OLAF) (7) által, az 1073/1999/EK rendelet (8) alapján létrehozott rendszer alkalmazása során végzett belső vizsgálatokról;

               10.

               kéri, hogy az európai adatvédelmi biztos a következő tevékenységi jelentésében (2008-as pénzügyi év) szánjon egy fejezetet a Parlament korábbi mentesítési határozatai nyomán az adott évben hozott intézkedések részletes ismertetésére, kitérve az ajánlások be nem tartásának lehetőség szerinti indokolására is;

               11.

               megjegyzi, hogy a költségvetési rendelet közbeszerzésre vonatkozó szabályai – az eddigi módosítások ellenére – továbbra is túlzott terheket rónak az olyan kisebb intézményekre, mint például az európai adatvédelmi biztos, különösen a viszonylag kis összegű pályázatok vonatkozásában; felkéri a Bizottságot, hogy a költségvetési rendelet módosítására irányuló bármely jövőbeli javaslat kidolgozását megelőző előkészítő munka során folytasson széles körű konzultációt a európai adatvédelmi biztossal és titkárságával annak biztosítására, hogy aggályaik teljes mértékben figyelembevételre kerüljenek a végleges tervezetben.

      (1)  HL L 77., 2007.3.16.

      (2)  HL C 287., 2008.11.10., 1. o.

      (3)  HL C 286., 2008.11.10., 1. o.

      (4)  HL C 287., 2008.11.10., 111. o.

      (5)  HL L 248., 2002.9.16., 1. o.

      (6)  2005: 2,8 millió EUR.

      (7)  Az Európai Parlament és a Tanács 1999. május 25-i 1073/1999/EK rendelete az Európai Csalás Elleni Hivatal (OLAF) által lefolytatott vizsgálatokról (HL L 136., 1999.5.31., 1. o.).

      (8)  HL L 136., 1999.5.31., 15. o.